
Olasz akcentus a magyar kiejtésben: A magánhangzó-hosszúság

Az anyanyelvünk fonetikája alapvetően befolyásolja kiejtésünket az idegennyelv-elsajátítás során, ezáltal elkerülhetetlen, hogy a beszélők hibákat vétsenek. Ez az idegen akcentus, amely általában jellemző a közös anyanyelvvel rendelkező beszélőkre, így az olasz anyanyelvűek esetében is megfigyelhető. Dolgozatomban az olaszok magyar kiejtésében megjelenő idegen akcentusának jellemzőivel foglalkozom. Kutatásom célja az volt, hogy a két nyelv magánhangzó-rendszerének különbségeiből kiindulva megfigyeljem, mi jellemzi a magánhangzók időtartamát az olaszok magyar beszédében.
A vizsgálatok elvégzéséhez olyan olasz anyanyelvű beszélőkkel rögzítettem az adataimat, akik ismerik, mindennapi szinten használják a magyar nyelvet. Az adatközlőknek magyar nyelvű mondatokat kellett felolvasniuk, melyekben különböző célszavak szerepeltek. Ezeket a felolvasásokat rögzítettem és elemeztem. A vizsgálatok középpontjában először egy fő feltevés állt, miszerint az olaszok magyar kiejtésében a rövid és hosszú középső nyelvállású magánhangzók hangsúlyos helyzetben egyaránt megnyúlnak. Az adatok alapján azt láthatjuk, hogy ez a feltevés részben igazolódik is, azonban az esetek többségében a beszélők (tudatos nyelvhasználók lévén) sokkal inkább az ideális kiejtéshez hasonlóan nyújtották meg ezeket a hangokat.
Az elemzések során az adatokból egy újabb, nem várt kérdés is kirajzolódott, amely ahhoz a feltételezéshez vezetett, miszerint az olaszok a magyar beszéd során áthelyezik a hangsúlyt a hosszú magánhangzókra, annak érdekében, hogy biztosítsák azok hosszúságát. Ezen jelenség vizsgálata során két fő tendencia volt elkülöníthető. Az első szerint a beszélők valóban áthelyezték, vagy megduplázták a hangsúlyt a szavakban, és így sikeresen meg is nyújtották a kérdéses hangokat. A második szerint pedig a hosszú magánhangzók hangsúlyozása és nyújtása helyett minden magánhangzót lerövidítettek. Habár ez a második jelenség kisebb arányban volt megfigyelhető, azonban az összes adatközlő esetében előfordult, így az első tendenciához hasonlóan ez is általános vonásnak tekinthető. A jövőben fontosnak tartanám a hangsúlyáthelyezés jelenségének célzottabb vizsgálatát, a megfigyelt tendenciák pontosítása, és a jelenség egyéb lehetséges jellemzői feltárása végett. Ezen túl pedig érdemes lenne kiszélesíteni a kutatásokat, hiszen még sok lehetőséget tartogat magában ez a terület. 



